擬九頌  其三
作者：程公許
朝代：宋

paragraphs: 修眉兮連娟，曼翠靄兮麻源。
君門獰兮九虎，蹇予留兮三年。
三峨之山兮遠萬里，見似人兮胡不喜。
半輪秋兮促公歸，空高徑兮班屐齒。
蹈夷險兮一心，既何戚兮何欣。
忍較功兮曲突，莽蒼狗兮白雲。
清風颯兮綺疏，明月耿兮庭徐。
紛縹帙兮插架，尚青衿兮來趨。
渺天涯兮延佇，時與拂兮蠹魚。
雪堂兮躬耕，萬古兮芳馨。
匪天窮兮人厄，九鼎重兮斯文。